ოფრეთი
ოფრეთი — სოფელი საქართველოში, მარნეულის მუნიციპალიტეტში, მდებარეობს ლოქის ქედის ჩრდილოეთ კალთაზე, მდინარე შულავრის (ხრამის მარჯვენა შენაკადი) ნაპირზე, ზღვის დონიდან 1070 მეტრზე, საქართველო-სომხეთის საზღვართან ახლოს, მარნეულიდან დაშორებულია 50 კილომეტრით. სოფლის სამხრეთ-აღმოსავლეთით, სომხეთის ტერიტორიაზე დგას ქართული ხუროთმოძღვრების ძეგლი – ადრინდელი ფეოდალური ხანის ციხე. ნაგებია საშუალო ზომის კვადრების სწორი რიგებით. შემოზღუდულია მრგვალკოშკებიანი გალავნით. ციხის ტერიტორიაზე განლაგებულია ნაგებობათა კომპლექსი, რომელსაც დაჰყურებს ციტადელი — ფეოდალური რეზიდენცია. ოფრეთის მიდამოებშია ადრინდელი ფეოდალური ხანის ნალისებრაფსიდიანი მცირე ეკლესია.